સરદારના ૫૫૦થી વધુ રજવાડાંના એકીકરણને યાદ કરવા સાથે ગામડાંઓ, કિસાનોના ઉત્થાનમાં તેમણે ભજવેલી ભૂમિકાને પણ વડાપ્રધાને યાદ કરી હતી. સરદાર પટેલની પ્રતિમાને વિવાદોમાં ઢસડી જવાના થઇ રહેલા પ્રયાસોની આડકતરી ટીકા કરતાં મોદીએ કહ્યું કે, સરદાર પટેલના એકતા અને અખંડિતતાની વિરાસતને અમે ‘વન નેશન, વન ટેક્સ’ એવા જીએસટીને લાગુ કરી, સાગરમાલા, નદીઓના એકીકરણ, માર્ગ, જનસુખાકારી માટેની અનેકવિધ યોજનાઓ થકી આગળ વધારવાના પ્રયાસો કરી રહ્યા છે એની સાથોસાથ ચાર વર્ષમાં ભારતના નિર્માણ સાથે સંકળાયેલા સરદાર પટેલ ઉપરાંતના નાયકોને સન્માનિત કરવાનો પ્રયાસ કરી રહ્યા છીએ. પરંતુ અમારા આ પ્રયાસો, સપૂતોને રાષ્ટ્રીય સન્માન આપવાના પ્રયાસોને દેશના જ કેટલાક લોકો રાજકીય ચશ્માથી જોવાનું દુ:સાહસ કરી રહ્યા છે. ‘જાણે અમે કોઇ અપમાન કરી રહ્યા હોય એવું કહેવાય છે. શું સપૂતોના રાષ્ટ્રીય સન્માન આપવું અપમાન છે ?’ તેવો પ્રશ્ન તેમણે આમંત્રિત મેદનીને પૂછ્યો હતો. આ તબક્કે તેમણે નાયકોને સન્માન આપવાનો પ્રયાસ કર્યો છે તેની વિગતો રજૂ કરી હતી.